રસપ્રદ વાત એ છે કે આ વર્ષના અંતે રાજસ્થાન અને મધ્ય પ્રદેશની ચૂંટણીઓ છે અને વર્ષ ૨૦૧૯ના માર્ચ-એપ્રિલમાં મોદી સરકાર ખૂદ ચૂંટણીના મેદાનમાં ઉતરશે. દિવાળીના તહેવારો પતશે એટલે દેશમાં ચારેતરફ ચૂંટણીના બ્યૂગલ વાગી જશે. હવે મોદી સરકાર પાસે અર્થતંત્રની ખરડાયેલી ચાદર સાફ કરવાની ગુંજાઈશ બહુ નજીવી છે. જોકે તીખા ટીકાકારો માને છે કે આ દેશના નાગરિકો-મતદારોને અર્થતંત્ર સાથે ઓછી લેવાદેવા છે. રામ મંદિર, હિંદુ-મુસ્લિમ, ગાય-ભેંસ-બકરી, લવ-જેહાદ, ભક્તિ-ચમચાગીરી જેવા એટલા મુદ્દાઓ આ દેશના મતદારોના મનને ઘેરી શકે છે કે અર્થતંત્રનું સાચું ચિત્ર જોવા કોણ તૈયાર થશે? પેટ્રોલ-ડીઝલના ભાવ ૧૦૦ રૂપિયા થઈ જાય તો પણ કોઈને વાંધો ન હોય એ દેશમાં ક્યારેક સરકાર રિઝર્વ બેંક ઓફ ઇન્ડિયાનો હિસ્સો વેચવા કાઢે તો ક્યાં કોઈને ફરક પડે છે?.